**Predkladacia  správa**

Návrh vyhlášky Ministerstva pôdohospodárstva Slovenskej republiky, ktorou sa mení a dopĺňa vyhláška Ministerstva pôdohospodárstva Slovenskej republiky č. 231/2005 Z. z., ktorou sa vykonávajú niektoré ustanovenia zákona č. 182/2005 Z. z. o vinohradníctve a vinárstve, sa predkladá na základe doplnenia splnomocňovacieho ustanovenia § 14 ods. 5  zákona č. .../2007 Z. z., ktorým sa mení a dopĺňa zákon č. 182/2005 Z. z. o vinohradníctve a vinárstve.

Návrh vyhlášky upravuje spôsob nakladania s vedľajšími produktmi z výroby vína, nakoľko prijatím nariadenia Rady (ES) č. 2165/2005 z 20. decembra 2005 sa umožnilo slovenským výrobcom vedľajšie produkty odstrániť iným spôsobom ako povinnou destiláciou. V tej súvislosti sa doplnil vzor formulára na účely vedenia evidencie vedľajších produktov.

V návrhu vyhlášky sa tiež vymedzili parametre, ktoré sa sledujú pri chemickej analýze, nakoľko doteraz neboli presne špecifikované, a uskutočňuje sa tiež zmena v označovaní oxidu siričitého vzhľadom na prijatie nariadenia Komisie (ES) č. 1991/2004 z 19. novembra 2004.

Návrh vyhlášky nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.

Návrh vyhlášky je v súlade s Ústavou Slovenskej republiky, ostatnými zákonmi a všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.